Mændene blev anholdt natten til onsdag i et sommerhus på Stevns.

11 mænd er natten til torsdag blevet varetægtsfængslet i 20 dage - frem til til 16. oktober - efter et grundlovsforhør i København.

Det oplyser den centrale efterforskningsleder ved Københavns Politi.

Mændene er sigtet for fem drabsforsøg og to røverier af biler begået i perioden fra 7. til 26. september i København.

Grundlovsforhøret mod de 11 mænd foregik bag lukkede døre i Københavns Byret og sluttede omkring klokken et natten til torsdag.

Inden retsmødet startede var flere mørkklædte personer i aftes mødt op foran retten på Nytorv med hætterne trukket helt op og med ansigtet dækket, så kun øjnene var synlige. Otte personer blev i den forbindelse sigtet for at bryde maskeringsforbuddet, der trådte i kraft 1. august i år.

Forbindelse til bandekonflikten

De 11 mænd, der nu er anholdt, sættes alle i forbindelse med den verserende bandekonflikt i københavnsområdet.

Den brød ud på ny for to uger siden, hvor der siden midten af september har foregået en lang række skyderier både centralt i København på Nørrebro og i Nordvestkvarteret - samt i forstadskommunerne Ishøj, Herlev, Glostrup og Greve.

Overblik over skyderierne i København og omegn - september 2018 Foto: TV 2

Sigtet for drabsforsøg og røveri

Mændene blev anholdt natten til onsdag i et sommerhus ved Rødvig på Stevns.

De 11 mænd er sigtet for at have planlagt og begået en lang række kriminelle forhold i samarbejde.

Anklageren hævder, at de 11 sigtede alle har rødder i bandemiljøet, og at de på forskellige måder har bidraget til den seneste tids skyderier i og omkring hovedstaden.

Det drejer sig blandt andet om skyderier natten til 15. september, hvor der blev skudt med en AK47-riffel. Derudover er de 11 sigtet for at stå bag et drabsforsøg 19. september på ydre Nørrebro samt en skudepisode 21. september på indre Nørrebro.

Desuden står mændene sigtet for røverier af to biler - henholdvis en Mini Cooper og en BMW.

Alle personer menes at være en del af den verserende bandekonflikt mellem Brothas og en udbrydergruppe kaldet "NNV".

Begge grupper udspringer fra bebyggelsen Mjølnerparken på ydre Nørrebro.

Flere personer fængslet

De 11 mænd er langt fra de eneste, der er blevet fængslet på det seneste i forbindelse med den igangværende bandekonflikt.

Syv personer blev anholdt af Købehenhavns Politi søndag 23. september i en koordineret aktion. Dagen efter blev de alle varetægtsfængslet i 24 dage efter et grundlovsforhør.

De syv mænd er sigtet for et groft overfald i en frisørsalon på Nørrebro i København søndag 16. september.